പിവി അന്വറിന്റെ പാര്ക്കിലെ തടയണകള് പൊളിക്കണം കോടതിയലക്ഷ്യ നോട്ടീസിന് പിന്നാലെ ഉത്തരവ് പുറത്തിറക്കി കളക്ടര് കോഴിക്കോട് : നിലമ്ബൂര് എംഎല്എ പിവി അന്വറിന്റെ പാര്ക്കിന് വേണ്ടി നിര്മ്മിച്ച തടയണകള് പൊളിച്ചുമാറ്റാന് കോഴിക്കോട് കളക്ടറുടെ ഉത്തരവ്. കോഴിക്കോട് കക്കാടം പൊയിലിലെ പിവിആര് നാച്വര് റിസോര്ട്ടിന് വേണ്ടി നിര്മ്മിച്ച നാല് തടയിണകള് ഒരു മാസത്തിനകം പൊളിച്ച് നീക്കാനാണ് കളക്ടര് ഉത്തരവിട്ടത്. തടയണ പൊളിക്കാന് പാര്ക്ക് ഉടമകള് തയാറായില്ലെങ്കില് കൂടരഞ്ഞി പഞ്ചായത്ത് സെക്രട്ടറി തന്നെ തടയണ പൊളിച്ച് അതിന്റെ ചിലവ് ഉടമകളില് നിന്ന് ഈടാക്കണമെന്ന് ഉത്തരവില് നിര്ദേശിക്കുന്നു. പാര്ക്കിന്റെ ഭാഗമായി തടയണകളും കെട്ടിടങ്ങളും നിര്മ്മിച്ചത് നിയമവിരുദ്ധമാണെന്ന് കാണിച്ച് പരിസ്ഥിതി പ്രവര്ത്തകര് ഹര്ജി നല്കിയിരുന്നു. ഇത് പരിശോധിച്ച ശേഷം നടപടിയെടുക്കാന് 2020 ഡിസംബറില് ഹൈക്കോടതി ഉത്തരവിടുകയും ചെയ്തിരുന്നു. എന്നാല് മാസങ്ങള് കഴിഞ്ഞിട്ടും കളക്ടര് നടപടി എടുക്കാത്തതിനെതിരെ ഹൈക്കോടതി കോടതിയലക്ഷ്യ നോട്ടീസ് അയക്കുകയായിരുന്നു. തുടര്ന്നാണ് കളക്ടര് നടപടി സ്വീകരിച്ചത്.